**Omul de zăpadă**

*Costel Simedrea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Omul de zăpadă

E o ninsoare postumă.Iarna a plecat

din inima omului de zăpadă,

nu se știe de ce pe-nserat,furișat,

ca nimeni să n-o vadă...

Vezi ce nefiresc îi stă acum așezată

cratița în care-mi făceai de mâncare

pe capul cu vise-nghețate? Altădată

stătea mai verosimil... Nu ți se pare?

Și mătura... abia acum îmi dau seama,

nu mai seamănă a mână, ca altădată!

O, Doamne, și parcă mă apucă teama

când mă gândesc că o credeam adevărată...

Dar ăștia? Nu sunt cărbuni din soba noastră

caldă, ca un tors de pisică monoton?

Îți amintești? Mi-i azvârliseși pe fereastră

să i-i cârpesc, cu artă, la palton...

Iar pentru ochi, mai știi, prin tragere la sorți

am sacrificat butonii de agat.

Mi-ai spus, să mă împaci, : - Și-așa nu îi mai porți,

poți să-i dăruiești cu suflet împăcat...

Și în loc de fular, pentru că eu nu aveam

niciunul de rezervă, i-am pus, mi se pare,

prosopul de in, cel de deasupra de geam,

primit de la mama la o aniversare...

.................................................................

O, Doamne! dar cât de multe nu i-am dat...

Curând o să-l vezi, spuneai, plimbându-se pe drum.

Iar eu, ascultându-te, l-am crezut adevărat,

până în clipa în care, nici azi nu știu cum

furișat, ca nimeni să n-o vadă,

nu se știe de ce, pe-nserat,

din inima omului de zăpadă,

ca o ninsoare postumă, iarna a plecat...